Es relaciona les reclamacions que han tingut entrada des del Ple que va tenir lloc el passat 21 de maig, que són les que els corresponen els números 220/2020 a 226/2020 i dóna compte al Ple de les actuacions realitzades de conformitat amb la valoració de les admissions que s'ha dut a terme.
Es dóna per llegida l'acta de la sessió del dia 14 de maig de 2020, corresponent a la sessió dinovena del Ple de 2020.
La Proposta de resolució, elaborada pel senyor Josep Mir, de finalització de la Reclamació 129/2020 per pèrdua d'objecte, interposada contra el Departament d'Educació de la Generalitat de Catalunya i relativa a l'accés a informació sobre les gestions realitzades per a la supressió de barreres arquitectòniques d'un centre educatiu, recull els aspectes més rellevants de la tramitació i que acrediten que s'ha facilitat la informació disponible de forma extemporània i en el marc d'aquest procediment de reclamació a la persona reclamant, de manera que s'ha produït la pèrdua sobrevinguda de l'objecte de la reclamació.
La Proposta de resolució recull també el fet que malgrat la persona reclamant considera insuficient la informació facilitada i demana informació addicional, aquesta petició rau fora de l'objecte de la sol·licitud d'informació pública inicial.
La Proposta de resolució de finalització de la Reclamació 203/2020 per pèrdua d'objecte, de la qual n'és el ponent el senyor Josep Mir, interposada contra el Consell Comarcal del Segrià, en el marc de la qual es reclama informació sobre unes visites d'inspecció a serveis socials d'atenció primària dels municipis de la comarca del Segrià, recull la relació d'antecedents que posen de manifest que l'Administració reclamada ha facilitat a la persona reclamant la informació sol·licitada, en el marc d'aquest procediment tramitat davant la Comissió.
De conformitat amb aquestes actuacions s'ha produït la satisfacció extemporània de la sol·licitud d'informació i aquest fet comporta la pèrdua sobrevinguda de l'objecte de la reclamació, atès que la discrepància jurídica que la justificaven s'ha resolt.
La Proposta de resolució de finalització de la Reclamació 204/2020 per pèrdua d'objecte, de la qual n'és el ponent el senyor Josep Mir, interposada contra el Consell Comarcal del Segrià, en el marc de la qual es reclama l'accés a unes dades sobre determinats pagaments, en concret la relació de determinades factures i els seus abonaments, les despeses generades per infraccions i sancions de trànsit, multes d'aparcament i parquímetre, i sinistres i avaries de vehicles i la persona responsable del vehicle sancionat o avariat, recull les actuacions que s'han dut a terme en el marc d'aquest procediment que inclouen la notificació del Decret de Presidència del Consell Comarcal 226/2020, que resol la sol·licitud de referència, juntament amb la que era objecte de reclamació en l'expedient que és objecte del punt anterior de l'ordre del dia (Reclamació 204/2020) i les estima i en facilita la informació sol·licitada a la persona reclamant.
La Proposta de resolució de finalització per inadmissió de la Reclamació 213/2020, de la qual n'és la ponent la senyora Elisabet Samarra, interposada contra l'Ajuntament del Vendrell, en el marc de la qual es sol·licita la publicació dels pressupostos al portal de Transparència de l'Ajuntament i que s'insti a l'Ajuntament, un cop publicats els pressupostos de l'any 2020, a publicar els d'anys anteriors, recull la motivació de la inadmissibilitat de la reclamació atès que no té per objecte la revisió d'una decisió administrativa prèvia que resolgués de forma expressa o presumpta una sol·licitud d'accés a informació pública, sinó que es tracta d'una crida d'atenció perquè es doni difusió al web de l'Ajutnament a la informació pressupostària, fet que queda fora de l'àmbit d'actuació de la GAIP.
La Proposta de resolució de finalització per inadmissió parcial i desestimació parcial de la Reclamació 215/2020, de la qual n'és la ponent la senyora Elisabet Samarra, interposada contra l'Ajuntament d'Esplugues de Llobregat, en el marc de la qual es reclama tenir accés, com a part interessada, a l'expedient del procés de selecció de la convocatòria per a la provisió de tres places de tècnic/a d'ocupació de l'Ajuntament d'Esplugues de Llobregat, recull la fonamentació de la inadmissió parcial, atès que es formula una petició d'accés a informació futura que no compliria amb el requeriment conforme tota sol·licitud d'accés a informació pública ha de versar sobre la informació a mans de les administracions en el moment en què és sol·licitada i desestimar parcialment en relació amb l'accés a la informació que constava a l'expedient del procés selectiu, tenint en compte que aquest es va produir abans de la interposició de la reclamació davant la GAIP.
La presidenta de la Comissió finalitza la sessió, que s'ha desenvolupat per mitjans electrònics i no de forma presencial per raó de la situació d'estat d'alarma decretada, de la qual, com a secretària, estenc aquesta acta.